Blaha, Ľuboš, poslanec NR SR (2020-09-24):
Vážené dámy a páni, vážený pán minister, dovoľte mi len doplniť to, čo som už naznačil vo faktických poznámkach a položiť niekoľko otázok na pána ministra, ktoré budú relatívne vecné. V prvom rade, pán minister, chcel by som sa spýtať, či to všetko, čo ste robili počas vlády Roberta Fica a Petra Pellegriniho, bola pretvárka. Pretože vy ste boli jeden z najservilnejších štátnych tajomníkov vlády Roberta Fica a pokiaľ mám správne informácie, jeden z najservilnejších štátnych predstaviteľov, ktorý sa voči predsedovi vlády Robertovi Ficovi aj Petrovi Pellegrinimu správal mimoriadne, mimoriadne úlisne. A preto je základná otázka: pretvarovali ste sa? A pretvarujete sa aj dnes? A pretvarovali ste sa, keď ste boli hovorcom rezortu za Mečiara a štátnym za Dzurindu (zaznievanie gongu) a tak ďalej? Čiže, pán kolega, ešte raz, prežiť celé toto obdobie asi s rôznymi politickými smerovaniami Slovenskej republiky predpokladá, že vy naozaj prežijete všetko, ako ten chrobák, ktorého meno nechcem vysloviť. Druhá otázka, migračná politika. Toto je kľúčová otázka. My sa tu rozprávame a vy ste tu využili svoj prejav na to, aby ste tu glorifikovali Spojené štáty americké, ako keby ste boli predstaviteľom tejto krajiny, a neriešite tú najdôležitejšiu vec – migrácia. Tak na stole je nový migračný pakt, kde sa hovorí o povinnej solidarite. To znamená, že my musíme platiť sankcie, pokiaľ náhodou neprijmeme migrantov. My sme v situácii zrazu, že tlačia nás bývalé kolónie do toho, aby sme sa starali o problém, ktorý oni sami, oni sami zapríčinili. Tí inak zrumpľovali Afriku. My tu riešime problémy, že krajiny typu západných mocností rozmlátili Irak, rozmlátili Líbyu a my teraz musíme platiť, platiť za to, čo oni spôsobili. Toto je podľa mňa nonsens a ja dúfam, že sa konečne vyjadríte. Ja už deň čakám na vyjadrenie tejto vlády k migračnému paktu. Nech povedia ľuďom, že klamali a že teraz sem budú navážať migrantov. Nech to povedia. Alebo nech povedia opak, ale nech sa, prosím, vyjadria, lebo toto je úloha ministra zahraničných vecí. Tretia otázka. Už tu bol spomínaný viackrát mnou Julian Assange. Tento, táto osobnosť veľmi silne ukazuje to pokrytectvo tejto vlády a celého liberálneho spektra. Julian Assange je hrdina. Je to človek, ktorý kvôli slobode a kvôli demokracii a kvôli tomu, aby ukázal, aké špinavosti sa dejú, zverejnil údaje o amerických zločinoch vo svete. A za to ho chcú Američania ak nie popraviť, minimálne mučiť a zavrieť na niekoľko životov do väzenia. Ja sa pýtam, keď tak často hovoríte o Navaľnom, o všetkých možných predstaviteľoch opozície v Rusku a v iných štátoch, prečo sa neviete zastať Juliana Assangeho. Je tu teraz iniciatíva z Českej republiky, iniciatíva významných ľavicových intelektuálov na čele so slávnym sociológom profesorom Janom Kellerom, aby bol Julian Assange nominovaný na Nobelovu cenu, na Nobelovu cenu za mier. Prosím, pán Korčok, vysvetlite, prečo by sme to nemali podporiť? Ten človek je hrdina, ktorý bojuje za pravdu, za slobodu a za demokraciu. To sú vaše hodnoty. Povedzte, prečo by sme takéto niečo nemali podporiť? Štvrtá otázka. Jozef Chovanec. Spomeňte si, keď sme prišli s informáciou, že Jozef Chovanec, slovenský občan, dobrý človek z Terchovej, bol brutálne zabitý belgickou políciou, ktorá pri tom hajlovala, tak ja si presne pamätám reakciu ministerstva v ten istý deň. Citujem hovorcu MZV pána Tomagu: „Rešpektujeme nezávislosť vyšetrovacích orgánov, avšak vzhľadom na negatívnu reakciu verejnosti a v súvislosti so zverejnením videa sme belgické orgány požiadali, aby vyšetrovaniu prípadu venovali maximálnu pozornosť.“ Skoro pri tom zaspal, keď to hovoril. Toto bola reakcia rezortu diplomacie, ktorá mala okamžite zvolávať belgického veľvyslanca, okamžite ísť do Belgicka a riešiť tieto veci. Vy kým ste sa spamätali, to trvalo deň, dva, tri, štyri. Toto je váš reakčný čas na to, keď zavraždia slovenského občana? Na základe možno rasového dôvodu, keďže tá pani policajtka asi nehajlovala preto, aby ukazovala, ako miluje slovanské národy, že nie? Čiže, pán minister, ospravedlníte sa rodine pána Chovanca za to, akým šlendrianským spôsobom ste sa k tejto kauze postavili, že neviete chrániť slovenských občanov v zahraničí a že neviete bojovať proti rasizmu, ktorý prevláda v západných spoločnostiach voči slovanským národom? Toto je niečo, čo by ste si, to, čo by ste mohli zodpovedať. Ďalšia vec. Ja neviem, pán minister, cítite sa niekedy ako prevtelený do iných telies, napríklad do venezuelského ľudu alebo do bieloruského ľudu? Lebo ja mám niekedy pocit, že vy sa cítite ako bieloruský ľud. Vy si neuznáte prezidenta Lukašenka. Vy tam posielate opozícii 750-tisíc euro z peňazí našich daňových poplatníkov. V rámci Venezuely sa rozhodnete, že tam ten bude prezident bez toho, že by mal akúkoľvek legitimitu, tak len preto, že poslúcha Spojené štáty americké pán Guaidó, tak vy si ho uznáte za prezidenta. Veď to sú neuveriteľné vstupy do národnej suverenity cudzích štátov. To je porušenie Charty OSN. Vy absolútne pošliapavate a likvidujete medzinárodné právo, v prípade Venezuely aj v prípade Bieloruska. A vy poviete, že no nijako nevstupujem do vnútorných vecí Bieloruska. A tých trištvrte milióna bieloruskej opozícii, to je čo?! Keby nám Rusko teraz posielalo nejakej opozičnej strane trištvrte milióna, tak by ste boli prví, ktorí by tu kričali, že to je vstupovanie do našej suverenity. Ale v prípade Bieloruska vám to nevadí. Čiže, pán Korčok (reakcia navrhovateľa), prosím, nechajte ma dohovoriť. Ďalšia vec, viete, keď ste tu citovali Andreja Hlinku, že teda Andrej Hlinka povedal niečo dobré o Spojených štátoch amerických a to má byť dôkaz, že máme byť proamerický, hej? Viete, čo ešte povedal Andrej Hlinka? V roku 1936? Citujem: „Ja som slovenský Hitler. Ja tu urobím taký poriadok, ako Hitler v Nemecku.“ Vyplýva z tohto vášho výroku, že tu chcete mať nacistický režim? Toto má byť argument, že niečo povedal Andrej Hlinka o Amerike? (Reakcia navrhovateľa.) Pán kolega, viete čo? Akože to je v poriadku, že máte, že si ctíte, ale skúste sa upokojiť. Keď si ctíte Andreja Hlinku, ale to, že Andrej Hlinka niečo povedal o Američanoch, nedokazuje nič. V tom čase ešte Američania nemali na svedomí Irak, Líbyu, Afganistan a všetko to plienenie v Latinskej Amerike, ktoré stálo státisíce ľudí život, pán kolega. A to je aj tá otázka, prečo na Slovensku toľko ľudí si myslí, že Spojené štáty sú hrozba? Lebo sledujú, čo sa deje vo svete. Oni videli, že zomrelo 1,5 milióna ľudí v Iraku. Oni videli, ako sa bombardovala Juhoslávia. Oni videli, ako sa zrumpľoval Afganistan a Líbya a aké sú z toho neuveriteľné dôsledky. Oni vidia, čo robia Kube, že už niekoľko desaťročí protiprávne sa snažia vyhladovať tento ostrov, lebo si zvolil vlastnú cestu. A čo robia vo Venezuele? Čo robia v iných latinsko-amerických štátoch? Ako plienia, mučia a znásilňujú ľudí. Oni to vidia. To, že vy to nevidíte, to je už potom otázka na vaše svedomie. Ale keď hovoríte, že NATO je, nie je v záujme Spojených štátoch amerických. NATO je v záujme čisto Slovenskej republiky. Také niečo som od vás počul. To v našom záujme bolo bombardovanie Belehradu? To v našom záujme bolo vyplienenie Líbye? Stabilný režim, ktorý fungoval a bol dobrou hrádzou pred migračnými tokmi z Afriky, a oni ho rozmlátia na cucky a teraz my musíme znášať tie dôsledky. A my tu teraz vymýšľame migračné kompakty. Chvalabohu, že sme tu mali slovenskú vládu na čele s Robertom Ficom, ktorá zastavila kvóty. Takže, pán kolega, nie. NATO je predovšetkým v záujme Spojených štátov amerických, predovšetkým v záujme Spojených štátov amerických a je našou úlohou chrániť naše národné záujmy a nebyť kolenačkoví. Nebyť servilní. Nebyť takto submisívni. Ďalšia vec, vaša podprahová rusofóbia. Aj to, ako ste vyhadzovali ruských diplomatov, alebo ako kopete do Číny úplne zbytočne. No pokyn je asi jasný, Spojené štáty americké na čele s Trumpom dneska robia z Číny najväčšieho triedneho nepriateľa, tak, pochopiteľne, všetci tí servilní politici, ktorých majú niekde v Európe, to robia tiež. Ale je to účelové, preboha. Tak rešpektujeme politiku jednej Číny, alebo nie? To je moja otázka. Lebo ja som presvedčený, že áno a že to vyjadrenie pani prezidentky voči Taiwanu bolo maximálne škodlivé a mohlo ublížiť našim vzťahom s Čínou. Posledná vec, ktorú sa vás spýtam, pán kolega, dokážete rešpektovať takú hodnotu, na ktorej sa, verím tomu, tu všetci, aspoň formálne zhodneme všetci, hodnotu mieru? Dokážete rešpektovať medzinárodné právo? A dokážete rešpektovať, že našou vlasťou nie sú Spojené štáty americké, ale Slovenská republika? Pretože pokiaľ áno, tak prosím, prestaňte s tou kolenačkovou politikou voči západným mocnostiam, chráňte náš národný záujem, chráňte našich občanov, ako bol Jozef Chovanec, ktorý bol brutálne zavraždený nacistami v Belgicku, chráňte všetky naše hodnoty. A nikdy nedovoľte, aby našu zahraničnú politiku určovala jedna ambasáda. Lebo ja som mal z vás pocit, že keby tu namiesto vás bola americká veľvyslankyňa, tak sa dozvieme viac. Ďakujem pekne. (Potlesk.)